《满江红 读史蘧庵先生《阅甲吟》》
清代·徐喈凤

甲子推迁，问仙侣、长生何术。也曾采、甘州红杞，良常苍术。

华岳峰高难觅藕，天台路远谁投栗。但加餐、曝背坐茅檐，冬之日。

头上发，非全漆。身上布，无全匹。笑半生迂拙，书空秃笔。

捉鼻苦吟怜我瘦，藏刀强笑输人密。读先生《阅甲》廿年诗，愁心出。

作者简介：江南宜兴人，字竹逸，一字鸣岐，晚号荆南墨农。顺治十五年进士，官永昌府推官。有《荆南墨农全集》。